Gotzone Sagardui

Miren Gotzone Sagardui Goikoetxea (Bilbo, Bizkaia, 1966ko martxoaren 15a) Eusko Jaurlaritzako Osasun sailburua da. Eusko Alderdi Jeltzaleko militantea ere bada eta 2016ko Eusko Legebiltzarrerako hauteskundeetan legebiltzarkide hautatu zuten. Ostera, 2017an, Legebiltzarra utzi zuen Bilboko Udaleko zinegotzi izateko. 2020an Eusko Jaurlaritzako Osasun sailburu izendatu zuen Iñigo Urkullu lehendakariak. Medikuntzan lizentziatua da.

Lehen urteak eta ikasketak 
Bilbon jaio bazen ere, Basaurin hazi zen. Haren gurasoak, Inaxio Sagardui Sagastizabal eta Antonia Goikoetxea, Basauriko Ariz ikastolaren bultzatzaileak izan ziren. Lauro ikastolan egin zituen unibertsitate aurreko ikasketak. EAJko alderdikidea da Abandoko Uri Erakundean. Euskaraz, gaztelaniaz, ingelesez eta alemanez mintzatzen da, eta frantses ikasketak ere egin ditu.

Medikuntza ikasi zuen Euskal Herriko Unibertsitatean. Laneko Arriskuen Prebentzioan goi mailako teknikaria da Francisco de Vitoria Unibertsitatetik. Unibertsitateko Kudeaketan Masterra gauzatu zuen Alcala de Henareseko Unibertsitatean, eta Teologian diplomaduna da. Horretaz gain formakuntza du Langileen Kudeaketan, Administrazioan, Berdintasun politiketan, Kontabilitatean, Kalitatean eta Unibertsitate Kudeaketan.

Ibilbidea 
Funtzionario plaza du EHUn, eta Bizkaiko Kanpuseko administraria izan zen. Arte Ederren Fakultateko administratzailea izan zen zazpi urtez, 2002 eta 2009 bitartean. 2009tik 2011ra Bizkaiko Foru Aldundiaren Gizarte Urgazpenerako Foru Erakundearen (GUFE-IFAS) Leioako Laguntza Zentroko asistentzia arduraduna izan zen. 2011 eta 2012 bitartean Berdintasunerako Bilboko Emakumeen Kontseiluko burua izan zen. 2013tik 2016ra laneratzea aktibatzeko zuzendaria izan zen Lanbide erakundean. Lanbideren berdintasun politikaren arduraduna ere izan zen.

2016ko Eusko Legebiltzarrerako hauteskundeetan EAJren Bizkaiko zerrendan aurkeztu zen, eta legebiltzarkide hautatua izan zen XI. legealdian. Osasun Batzordeko kidea izan zen, baita Hezkuntza Batzordeko, Lan eta Justizia Batzordeko eta Enplegu, Gizarte Politika eta Gazteria Batzordeko kidea ere. 2017ko apirilaren 11n legebiltzarkide postua utzi zuen Bilboko Udaleko zinegotzi izateko, Mikel Alvarez zinegotziaren dimisioak utzitako hutsunea betez.

2017 eta 2019 bitartean Alkatetza, Kontratazio eta Giza Baliabideen Saileko zinegotzia izan zen eta Alkatetzaren, Garapen Ekonomikoaren eta Gobernu Onaren koordinazio lanak egin zituen. Halaber, Azkuna Zentroko lehendakariorde izendatu zuten. 2018ko maiatzetik aurrera hirugarren alkateordea izan zen.

2019ko udal hauteskundeetan EAJren zerrendan bigarren postuan aurkeztu zen, Juan Mari Aburtoren atzetik. Hauteskundeen ondoren eratutako udal gobernuan lehen alkateordea izan zen, baita Gobernantza eta Proiektu Estrategikoen saileko zinegotzia ere. Postu horretan hiriaren internazionalizazioa bultzatu zuen, eta Bilbo ordezkatzea egokitu zitzaion nazioarteko hainbat forotan. Zenbait erakundetako zuzendaritzako kidea ere izan zen, besteak beste, Bizkaiko Ur Partzuegokoa, Elkarkidetzakoa eta Bilboko Portukoa.

Osasun sailburua 
2020ko irailaren 5ean Iñigo Urkullu lehendakariak Eusko Jaurlaritzako Osasun sailburu izendatu zuen bere hirugarren gobernuan, Nekane Murga ordezkatuz. Egoera bereziki zailean hartu zuen sailaren ardura, koronabirusaren pandemian. Izendapen honen ondoren, Bilboko zinegotzi izateari utzi zion irailaren 11n.

Osasun sailburu gisa koronabirusaren bigarren eta hirugarren olatuei egin behar izan die aurre, birusaren intzidentzia jaisteko neurri gogorrak hartuz. Osasun Sailean hainbat aldaketa egin behar izan ditu, besteak beste Osakidetzako zuzendari berria, Osasun sailburuorde berria eta Osasun Publikoko zuzendari berria izendatu behar izan zituen. Bestalde, 2020ko abendutik aurrera bere sailak birusaren aurkako txertaketa kudeatu du Euskal Autonomia Erkidegoan.

Txertaketa irregularren afera 
2021eko urtarrilean Basurtu eta Santa Marina ospitaleetako zuzendariek, Osakidetzaren protokoloa urratuz, txertoa jaso zutela jakin zen. Horren ondorioz barne ikerketa abiatu zen, eta biek kargua utzi zuten. Hala ere, Jose Luis Sabasek, Santa Marinako zuzendari ohiak, Osasun Sailak eta Sagarduik bere asmoen berri zutela esan zuen elkarrizketa batean, eta hori dela eta oposizioko zenbait alderdik Sagarduiren dimisioa eskatu zuten. Honen aurrean Sagarduik protokoloa hausteko baimena eman zionik ukatu zuen, eta Legebiltzarrean agerraldia egiteko eskatu. Agerraldian deskoordinazioa egon zela onartu zuen, eta arduradun sentitzen zela adierazi.

Krisia Donostialdeko ESIan 
2022ko abenduan, krisialdia piztu zen Donostialdeko ESIan, Osakidetzako zuzendaritzak eta Osasun sailak bertako gerentea kargugabetu zutenean. Hurrengo egunetan erakundeko hainbat zuzendarik dimisioa aurkeztu zuten, eta zerbitzuburuek gutuna kaleratu zuten sailaren jarrera kritikatuz. Sagarduik kargugabetzeak "ikuspegi bateratua partekatzeko zailtasunen" ondorio zirela justifikatu zuen. Donostialdeko ESIko profesionalek protestak egin zituzten, eta oposizioak Sagarduiren dimisioa eskatu zuen. Sagarduik azalpenak legebiltzarrean emango zituela adierazi zuen.

Bizitza pertsonala 
Basaurin bizitakoa, ezkondu zenetik Abandon bizi da. Haren senarra Iñigo Apellaniz da, Metro Bilbaoren Osasun eta Prebentzio Zerbitzuko arduraduna. Bikoteak bi seme eta alaba bat ditu. Athletic Clubeko bazkide konpromisarioa da. Txikitatik euskal dantzen zalea, Edurre Dantza Taldeko kidea izan da. Ibiltzea eta mendira igotzea gogoko du.

Hauteskundeak

Erreferentziak

Kanpo estekak 

Bilbotarrak
Bizkaiko medikuak
Jelkideak
Eusko Jaurlaritzako Sailburuak
Eusko Legebiltzarreko legebiltzarkideak XI. legegintzaldian
Bilboko zinegotziak
Emakume politikariak